Endamê Dîwanê Hemserekîye ye KCDyî û wekîlê HDPyî yê Amedî Îmam Taşçierî derheqê xebatanê yewîya neteweyîye û girîngîya ci de ANF‘yî reyde qisey kerd.
Taşçierî da zaneyene ke roja ra ke Kurdîstan bi peymana Sykes Picot ame parçekerdene a roje ra nata yewîye her tim bîye rojdemê serekî yê kurdan. Taşçierî vat: ''Kurdî bêîradeyê xo hetê serdestan ra ameyî parçekerdene. Zaf keyeyî parçeyanê cîyayan de mendî û bi nê hawayî yewbînan ra kewtî dûrî. Kurdî wexto ke heqanê xo wazenî pêro parçeyan de hêrişê înan yeno kerdene. Coka yewîya kurdan zaf girîng a û ma hewceyê ci yê. Kurdî sînorê ke ameyî xêzkerdene qet qebul nêkerdî.Bêyewîye xelisîyayîşê kurdan zaf zor o. Aslê xo de mabênê kurdan de yewîye ameye awankerdene ke ma no Qirkeridşê Helebçe, Kobanê û Kerkûkî de dî.
Ganî yewî bivurîya organîzasyonêk, dezgehêk. Wexto ke hêrişê kurdan yeno kerdene seba menfaatanê kurdan ganî dezgehêk bixebito. Sîyasetê Vakurî îtîfaqê xo awan kerd. Ganî Başûr, Rojawan û Rojhelat de zî yewîye bêra awankerdene. Ganî sîyasetê Başûrî yewîya xo awan bikera ke ma pêro pîya şorê kongreya neteweyîye.Ewro bingeyê yewîye ame awankerdene û kurdan xo rêxistin kerd. Her ca de vera kurdan hêrişî estê û yeno waştene ke erdê Kurdîstan îşxal bibo. Xelisîyayîşê kurdan yewîye de yo. Ma xebatanê xo seba yewîya neteweyîye dewam kenê.''
